SKATTEPARADIS: Oslos OL-etats konsulenter foreslår at arrangøren skal få slippe arbeidsgiveravgift og trygdeavgift, og de vil bygge anlegg med tippepenger gjennom OPS.

OL

Oslo kan havne i en historisk særstilling dersom de får innvilget OL i 2022: Nå jobber kommunes egen OL-etat med forslag som skal sørge for at IOC og arrangøren av lekene får særskilte regler for skatt, moms, avgifter og finansiering under lekene.

Det er fordeler som aldri ble gitt da Lillehammer arrangerte OL i 1994:

– Det har ikke vært gitt særlover tidligere i forbindelse med store idrettsarrangement, herunder OL på Lillehammer, sier statssekretær Jørgen Næsje til Klassekampen.

OL i Oslo i 2022: • Byrådet i Oslo ønsker å søke om å arrangere OL i 2022, og har opprettet en egen etat som skal utarbeide OL-søknaden. • Ved høstens valg ble innbyggerne i Oslo bedt om å stemme over om de ønsker et OL. Her svarte et knapt flertall ja. • I fjor sommer leverte etaten inn en søknad til Kulturdepartementet om statsgaranti og tilskudd til å finansiere lekene. • Stortinget skal behandle søknaden om statsgaranti til høsten. Avgjørelsen om hvem som skal arrangere OL i 2022 tas av IOC i 2015.

Vil endre lover og regler

Oslo kommune har hyret inn konsulentselskapene Deloitte og Ernst & Young for å vurdere hvilket juridisk rom det finnes for å maksimere inntektene til arrangøren og IOC under OL i Norge.

De konkluderer med at Norge må endre på lover og regler før et nytt OL.

«Vi har funnet kilder som tilsier at IOC krevde at det ble foretatt konkrete unntak fra beskatning i forbindelse med OL i London i 2012», heter det i et notat Deloitte har skrevet om norske skatteregler som er relevante for OL.

Konsulentselskapet slår fast at særskilte skatteunntak er helt nødvendige for at Oslo skal få tildelt lekene.

«Vi antar således at Norge trolig må gi konkrete skatteunntak for å anses som aktuelle for et OL-arrangement», skriver Deloitte.

Forventer skattefritak

Lørdag skrev Klassekampen at IOC forventer skattefritak av land som skal arrangere OL. Dette kommer fram i de nesten 7000 sider lange tekniske manualene fra IOC som ble offentliggjort i forrige uke.

OL-etatens konsulenter går imidlertid enda lenger i sine forslag for hvordan Oslo 2022 må jobbe for å få skreddersydd lover og regler til lekene:

• IOC kan få skattefritak, enten ved en egen særlov, eller dersom de vurderes som en ideell organisasjon.

• Olympic Broadcasting Services – IOCs TV-selskap som sitter på rettighetene for OL – kan unngå skatteplikt til Norge dersom det innføres en særlov.

• Oslo 2022 som arrangør må forsøke å få en nullsats på merverdiavgift under lekene.

• Arrangøren må jobbe for å få fritak fra å betale arbeidsgiveravgift og trygdeavgift for ansatte under lekene.

• Oslo 2022 kan finne måter å bruke tippemidler til å bygge idrettsanlegg ved hjelp av såkalt offentlig-privat samarbeid (OPS), på tross av at tippepenger ikke skal tilfalle anlegg som eies av private.

Dette kommer fram i notater selskapet Deloitte har laget for Oslo 2022. De viser til at Oslo 2022 må jobbe aktivt opp mot finansdepartementet, og konkluderer med at Oslo må gjøre som London gjorde i 2012 da de innførte særskilte unntak fra lover og regler.

«Det bør argumenteres for at IOC får samme avgiftsmessige status som under sommer-OL 2012 i London.»

Avgjøres i Stortinget

I finansdepartementet viser man til at kravene om skattefritak vil bli behandlet politisk som en del av den totale pakken for statsgaranti og statstilskudd til en OL-søknad. Dette må avgjøres innen 7. januar 2015.

– IOCs krav på skatteområdet inngår i vurderingen av om regjeringen vil foreslå å gi statsgaranti og statstilskudd. Eventuelle endringringsforslag i norske skatteregler knyttet til et eventuelt OL i 2022 forutsetter at regjeringen vil foreslå å gi statsgaranti og statstilskudd, og at Stortinget så vedtar lovendringer, sier statssekretær Næsje.

Finansdepartementet ønsker ikke å ta stilling til forslagene om særegne skatteregler, men viser til at de har hatt en dialog med Oslo kommunes OL-etat.

– Vi har informert om hva som er gjeldende rett. Eventuelle forslag om å endre skattereglene, for eksempel i form av en særlov, må fremmes for Stortinget av finansministeren som ledd i det ordinære budsjettarbeidet, sier Næsje.

Eli Grimsby, som leder Oslo kommunes OL-etat, hadde ikke anledning til å besvare Klassekampens spørsmål i går.

siment@klassekampen.no